**Ērika Zirne, teātra kritiķe  
Rītdiena ir tālu...**

Arī šoreiz Ogres teātra trupa parāda spilgtu aktiermestarību – gan darbojoties komandā, gan atklājot precīzus un niansētus galveno tēlu raksturus. Vieglā groteskā iestudētajā situāciju komēdijā, kurā jaušams franču dzīvesstila šarms un škietamā bezrūpība, nopietnu pārdomu pavedienu ievij franču aktrises Šarlotes Geinsbūras skumji smeldzīgais dziedājums. Galvenās varones Lizas pretrunīgās jūtas, šaubas un nedrošību precīzi atklāj Astra Kolberga, liekot noticēt, ka dzīve piespēlē visneticamākās situācijas. Ļauties emocijām vai dzīvot „ar prātu” – šāda intriga tiek saglabāta līdz pat izrādes beigām. To, kura triju paaudžu sievišķīgajā ģimenē ir galvenā „toņa noteicēja”, nepārprotami parāda Lauma Straume Lizas mātes lomā. Ar savu dzīvesprieku un enerģiju viņa dzīvi tver visās tās krāsās, neaizmirstot sakārtot ne tikai meitas, bet arī savas mazmeitas dzīvi. Linda Plaude mazmeitas lomā pārliecinoši „izaug” no dumpīgas pusaudzes līdz jaunai, pašpārliecinātai sievietei, kura vēlas būt mīlēta, un vecuma starpībai šajā gadījumā nav pilnīgi nekādas nozīmes. Gan Guntis Kolbergs - Lizas bijušais vīrs Ervē, gan Ernests Greizis – Lizas topošais vīrs, – abi uztur nepārtrauktu sacensības garu, cīnoties par Lizas labvēlību, uzmanību un mīlestību. Daudznozīmīgie žesti, mīmika un asprātīgie dialogi padara šo sacensību līdzīgu tenisa spēlei, kur katra nākamā serve tuvina spēlētājus pretī uzvarai. Kurš no abiem uzvarēs, kļūs zināms tikai izrādes beigās.